টানা জিতেছেন তিনটি গ্র্যান্ড স্ল্যাম-ও। উইম্বলডন, যুক্তরাষ্ট্র ওপেন এবং অস্ট্রেলীয় ওপেন। 
তারপরেও ফরাসি ওপেনেই যে তাঁদের সবচেয়ে কঠিন পরীক্ষা হবে, সেটা স্পষ্ট করে দিলেন সানিয়া । জানালেন, ক্লে-কোর্টে খেলা তিনি বা তাঁর পার্টনার হিঙ্গিস— কেউই পছন্দ করেন না। তবে তার জন্য তাঁদের ফরাসি ওপেন জেতার সম্ভাবনা কমবে না বলেও দাবি করেছেন ভারতীয় টেনিস সুন্দরী।
বুধবার হায়দরাবাদে একটি অনুষ্ঠানে অতিথি হয়ে এসেছিলেন সানিয়া। সেখানে সাংবাদিকদের প্রশ্নের জবাবে তিনি বলেছেন, ‘‘আমাদের ফরাসি ওপেন জেতার যথেষ্ট সম্ভাবনা রয়েছে। টানা ৪১ ম্যাচ জেতার পর আমাদের আত্মবিশ্বাস কিন্তু তুঙ্গে।’’ ক্লে কোর্ট সম্পর্কে বলতে গিয়ে তাঁর মন্তব্য, ‘‘ক্লে কোর্টে খেলতে আমি বা মার্টিনা কেউই পছন্দ করি না। তাই ফরাসি ওপেনে আমাদের কঠিন পরীক্ষা হবে।’’ সমর্থকদের প্রতি সানিয়ার আশ্বাস, ‘‘প্যারিসে খেতাব জেতার জন্য যা যা প্রয়োজন, সমস্তই করব। আশা করছি, সান্টিনা জুটি ফরাসি ওপেনেও তাদের দাপট দেখাতে পারবে।’’
একইসঙ্গে মার্টিনার হায়দরাবাদ-প্রীতির কথাও জানিয়েছেন সানিয়া। বলেছেন, ‘‘মার্টিনা ভারত এবং হায়দরাবাদকে খুবই ভালবাসে। বিশেষত হায়দরাবাদের বিরিয়ানি ওর খুব পছন্দের।’’
গত কয়েকমাস ধরে অবিশ্বাস্য ছন্দে ছিল ‘সান্টিনা’ জুটি। ৪১ ম্যাচ অপরাজিত থাকার পরে কাতার ওপেনের কোয়ার্টার ফাইনালে এলিনা ভেজ্‌নিনা এবং দারিয়া কাসাতকিনা-র কাছে হেরে যান সানিয়ারা।